Дворе мела краљица госпођа
Дворе мела краљица госпођа
Дворе мела па је љуто клела:
„Еј, дворови, пусти му остали
Од када ме мајка удомила
Још ми није у двор преступила.”
Таман она у говору била
Допадоше материне слуге:
„Хајде, хајде, краљице госпођo!
Сад ти мајка три весеља гради:
Братац Марко за девојку пош'о,
Сеји Мари даровшије дошли
Сеји Ружи просевци дођоше.
„Стант те мало, материне слуге,
Да ја идем у нова пазара
Да ја купим до три лепа дара:
Брацу Марку — коња оседлана
Сеји Мари — од мака кошуљу,
Сеји Ружи — од руже рукаве.”
Кад пођоше тим белим дворима,
И прођоше преко поља равна,
Тада рече краљица госпођа:
„Стан'те мало материне слуге,
У вом пољу на тамњан мирише."
Тад рекоше материне слуге:
„Хајде хајде, краљице госпођo!
Туна има траве тамњанице.”
Кад стигоше у ту чарну гору,
Тада рече краљица госпођа:
„Стан'те мало материне слуге
Мен' се чини да попови чате.”
Ал рекоше материне слуге:
„Хајде, хајде, краљице госпођо,
Туна има птића ченовнића.“
Кад су стигли до тих белих двора:
Браца Марка на носила носе,
Сестра Мара под покровом лежи,
Сестра Ружа с душом раставља се!
Још говори краљица госпођа
„Проклет' да сте материне слуге,
Што ви мени право не казасте,
Да не идем у нова пазара,
Да не купим до три лепа дара,
Већ да купим то црно оружје!

Имена лица од којих су забележене песме 

Ленка, жена Јове Чавића, - тежака из села Трњана.

Извор  
Станковић, Ж. 1951. Народне песме у Крајини. Музиколошки институт САНУ: Београд., бр. 44., стр. 43-44.

Прелске песме‎
Народне песме у Крајини